แนวโน้มหุ้นทรงตัวกรอบแคบ
นักวิเคราะห์ฯ คาดแนวโน้มตลาดหุ้นไทยเช้านี้ทรงตัวในกรอบแคบ แนะเลือกลงทุนกลุ่มรับประโยชน์น้ำมันลง
25 ต.ค. 2555

นักวิเคราะห์ฯ คาดแนวโน้มตลาดหุ้นไทยเช้านี้ทรงตัวในกรอบแคบ แนะเลือกลงทุนกลุ่มรับประโยชน์น้ำมันลง 
นายกิจพล ไพรไพศาลกิจ ผู้อำนวยการสายงานวิเคราะห์หลักทรัพย์ บล.กสิกรไทย กล่าวว่า ปัจจัยการลงทุนในประเทศวันนี้มองว่ายังไม่มีปัจจัยโดดเด่น แต่สิ่งที่แย่ไปกว่านั้น คือแรงซื้อจากนักลงทุนต่างประเทศที่ค่อนข้างจะอ่อนแอ เพราะฉะนั้นควรหันมาลงทุนในบริษัทจดทะเบียนรายตัว เลือกกลุ่มที่ได้รับประโยชน์จากราคาน้ำมันปรับตัวลดลง ซึ่งส่วนใหญ่จะมีผลประกอบการไตรมาส 3/55 ออกมาค่อนข้างดี
ส่วนตลาดภูมิภาควันนี้มีโอกาสรีบาวด์หลังจากปรับตัวลดลงแรงมาหลายวัน และดัชนีของตลาดหุ้นสำคัญหลายแห่งในโลกถอยลงมาจนใกล้แนวรับ เพราะฉะนั้นน่าจะฟื้นตัวขึ้นมาได้ ขณะที่โอกาสในการปรับลงไปแรงคงยังไม่มีจนกว่าจะหลังการเลือกตั้งประธานาธิบดีสหรัฐฯในช่วงต้นเดือน พ.ย. 
อย่างไรก็ตาม มองว่าการที่ดัชนี SET ลงมาที่ 1,290-1,280 จุด ก็เป็นจุด"เสี่ยงซื้อ"สำหรับคนที่ต้องการเก็งกำไรระยะสั้น คาดว่าวันนี้กรอบแกว่งตัวอยู่ที่ แนวรับ 1,280 จุด และแนวต้าน 1,305 จุด